
Presentació 


El proppassat mes de juny 1997 va tenir lloc a la ciutat de Reus el II 
Congrés Català de Cirurgia organitzat pel Servei de Cirurgia de l'Hospital 
Universitari de Sant Joan i promogut per la Societat Catalana de Cirurgia, 
on vàrem comptar amb l'assistència 1 participació de tots els centres hospi- 
talaris de Catalunya. 

Els cirurgians catalans vàrem ser honorats en l'acte de cloenda amb la 
inestimable presència del Professor Cristóbal Pera, que va clausurar el Con- 
grés amb la conferència "Projecció britànica de la cirurgia catalana, dues 
relacions paradigmàtiques: J. Hunter / A.Gimbernat i J. Lister / S. Carde- 
nal". 

Tots coneixem l'extraordinària trajectòria del Professor Pera, la seva de- 
dicació a la Cirurgia i els seus coneixements en el camp humanístic. 

Inicià la seva formació quirúrgica a la Casa Salud de Valdecilla a Santander, 
entre els anys 1951 i 1955 viatjant més tard als EUA amb estades a les 
prestigioses Clínica Lahey de Boston i Clínica Mayo de Rochester. 

L'any 1955 obtingué el grau de Doctor per la Universitat de Sevilla amb 
la tesi experimental sobre la Paogènia de les pancreatifis agudes amb l'efionina, 
estant ja en aquell temps immers en l'àmbit de la docència i de la recerca. 

Va guanyar per oposició primerament la plaça de Professor Adjunt de 
Cirurgia de la Facultat de Medicina de Sevilla, i més tard, l'any 1966, la 
Càtedra de Cirurgia de la Facultat de Medicina de la Universitat de 
Barcelona. 

Elegit Degà de l'esmentada Facultat l'any 1971, va protagonitzar una 
reforma important a l'Hospital Clínic de Barcelona on va convertir l'antiga 
estructura de les clíniques universitàries en organitzacions jerarquitzades 
basades en serveis i subdivisions. 

El Professor Pera ha ajudat sens dubte a incrementar els coneixements 
científics del camp de la Cirurgia amb la publicació d'un gran nombre de 
llibres i articles en revistes nacionals i estrangeres, essent membre del Co- 
mitè Editorial de la revista Brifisb Journal of Surgery. 

La seva constant inquietud per la difusió científica i formació continua- 
da el dugué a fundar i dirigir la Revista Quirúrgica Espanola, així com la 


sèrie Avances en Cirugía que recollien els temes tractats en els Cursos Anuales 
de Cirurgia del Aparato Digestivo, que s'impartien a la Clínica Quirúrgica 
sota la seva direcció. 

El seu llibre més recent, Cirugía: fundamentos, indicaciones y opciones 
técnicas, del qual s'han fet vàries reimpressions i una recent segona edició, es 
caracteritza per ser útil tant per als estudiants pregraduats com per als pro- 
pis cirurgians, on es proposen els coneixements necessaris per a la pràctica 
d'una cirurgia biològica. 

Els que hem tingut la sort de formar-nos al seu costat hem après que la 
cirurgia no consisteix solament en el domini de la tècnica quirúrgica, verita- 
ble essència de la mateixa, sinó també en el coneixement dels fonaments 
fisiopatològics i mecanismes de la resposta biològica a l'agressió quirúrgica. 

Ell ens ensenyà que l'habilitat manual no és l'única qualitat del cirurgià 
sinó que cal ser exigent amb els detalls, amb la presa de decisions ben fona- 
mentades i amb rapidesa, tenint un domini de si mateix i autocontrol, i a 
adoptar una actitud científica en l'ànalisi dels actes quirúrgics, és a dir, asso- 
lir una exigència en el mètode, un rigor i un sentit crític, sense oblidar mai 
els aspectes ètics, humans i socials de l'acte quirúrgic. 

Membre de les més distingides societats científiques, va ser president de 
la nostra Societat Catalana de Cirurgia durant els anys 1986 a 1990. L'any 
1988 va ser elegit membre d'honor del Royal College of Surgeons d'Angla- 
terra i, a l'any 1994, membre d'honor de l'Association of Surgeons of Great 
Britain and Ireland. 

La seva preocupació i implicació amb la formació del cirurgià es transllueix 
en l'intens treball realitzat des de la Presidència de la Comisión Nacional de 
Cirugía General y del Aparato Digestivo, càrrec que desenvolupa des de 
l'any 1985 fins l'actualitat, havent redactat el primer programa per a la for- 
mació de residents d'aquesta especialitat. 

Des de 1990 també és membre del comitè consultiu per a la formació 
dels metges de la Unió Europea a Brusel-les, d'on n'és President des de 
1994. 

El Professor Pera, home vital, científic i humà, ha dedicat tota la seva 
vida a la Cirurgia Universitària. 

Amb una capacitat de treball il.limitada, els que hem treballat al seu 
costat hem trobat en ell un mestre i un guia en la nostra formació quirúrgi- 
ca, i per tant es un honor per a mi poder fer aquesta presentació. 


Daniel Del Castillo Déjardin 
President del II Congrés Català de Cirurgia 

PROJECCIÓ BRITÀNICA DE LA CIRURGIA CATALANA, 
DUES RELACIONS PARADIGMÀTIQUES: J. HUNTER / 
A. GIMBERNAT I J. LISTER / S. CARDENAL 


Disposició del cirurgià, ajudants, pulveritzador i accessoris en una operació segons el mètode 
antisèptic 


Agraeixo sincerament a la Societat Catalana de Cirurgia la seva cor- 
dial invitació per pronunciar la conferència de clausura d'aquest II Con- 
grés Català de Cirurgia. Ho considero un honor i, també, una respon- 
sabilitat. 

El meu propòsit és aprofitar aquesta oportunitat per reflexionar, en 
el llindar del segle XXI, sobre l'extraordinari paper exercit per dos cirur- 
gians de Catalunya, dues grans figures de la nostra cirurgia, en dues 
etapes clau en el desenvolupament de la cirurgia europea i, en conse- 
quència, de l'espanyola: un va ser Antoni de Gimbernat (1734-1816), 
en el pas del segle XVIII al segle XIX i l'altre, Salvador Cardenal (1852- 
1927), en el pas del segle XIX al segle XX. 

És especialment remarcable que totes dues contribucions, de gran 
transcendència històrica per a la renovació de la nostra cirurgia, van ser 
acomplertes per dos cirurgians que van tenir trobades personals signifi- 
catives amb dues grans figures de la cirurgia britànica: 

1. Antoni de Gimbernat amb John Hunter (1728-1793), el cirurgià 
escocès que, com és ben sabut, va iniciar l'aplicació de les bases 
científiques i experimentals en la pràctica quirúrgica i, per aquesta 
aportació radical, és universalment reconegut com el fundador de la 
cirurgia científica. 

2. Salvador Cardenal amb Joseph Lister (1827-1912), el qual, amb 
la introducció conceptual i pràctica de la cirurgia antisèptica, va dividir 
la història de la cirurgia en dues etapes: la prelisteriana i la postlisteriana. 

Les dues trobades londinenques de Gimbernat i de Cardenal es van 
iniciar, respectivament, de manera brillant i amb una empremta histò- 

rica perdurable, l'escassa però selecta projecció britànica de la cirurgia 
catalana, i van obrir el camí a la ruptura progressiva del nostre estanca- 
ment i aillament quirúrgic en relació a la major part de la cirurgia euro- 
pea, aillament potenciat per la barrera rígida que va representar històri- 
cament la nostra dependència, teòrica i pràctica, de la cirurgia francesa. 

Em sembla especialment oportuna, per aquesta conferència de clau- 
sura del II Congrés que promou la Societat Catalana de Cirurgia, una 
reflexió sobre les especials relacions britàniques de Gimbernat i de Car- 
denal. Totes dues figures quirúrgiques pertanyen al millor patrimoni de 
la nostra societat: Antoni de Gimbernat pertanyia a una genealogia que 
s'invoca contínuament en el record d'una transcendent, tot i que fallida, 
experiència en l'ensenyament de la cirurgia en el nostre país, tal com ho 
van ser els efímers reials col'legis de cirurgians, i Salvador Cardenal fou 
membre fundador, l'any 1927, de la Societat de Cirurgia de Barcelona, 
predecessora de la nostra actual Societat Catalana de Cirurgia, funda- 
ció de la qual es compleixen, doncs, 70 anys, i membre honorari del 
Royal College of Surgeons d'Anglaterra. 

Malgrat que es van dedicar a una cirurgia desenvolupada en dife- 
rents contextos històrics, tant Antoni de Gimbernat com Salvador Car- 
denal van ser cirurgians conscients del nostre aillament amb relació a 
Europa i, per això, viatgers de llarg recorregut europeu i selectivament 
britànic, àvidament curiosos, tot i que crítics i rigorosos, abocats a la 
investigació, innovadors i extraordinàriament laboriosos. Per aquestes 
raons, tots dos són figures exemplars. 


La relació entre Jobn Hunter (1728-1793) 
1 Antoni de Gimbernat (1734-1816) 


Correspon a John Hunter, sens dubte, el gran mèrit d'haver comen- 
çat a establir els fonaments científics de la pràctica quirúrgica. 

Sir VVilliam Mac Cormach, precisament un cirurgià listerià, amb 
ocasió de la Hunterian Oration de l'any 1899, que va pronunciar al 
Royal College of Surgeons d'Anglaterra, va dir textualment: "La cirur- 
gia de l'edat mitjana era un negoci, Ambroise Paré i Jean Louis Petit la 
van convertir en un art i John Hunter la va elevar al rang de ciència". 


-— John Hunter II 


John Hunter, escocès, nascut el 1728 en una granja prop de Glasgovy, 
extraordinari anatòmic, gran cirurgià, pioner també en l'organització 
de l'ensenyament de la cirurgia, era, per damunt de tot, un gran biòleg 
que "preferia observar la naturalesa de primera mà" i que ensenyava que 
a inflamació és el principi de la cirurgia". 

El seu deixeble Astey Cooper (1768-1841) inaugurava les seves lli- 
çons de cirurgia, segons diu T. Billroth en la seva Parologia Quirúrgica 
General, amb les paraules seguents: "L'objecte de la lliçó d'avui és la irri- 
tació lintlamació) que heu d'estudiar amb la major atenció possible per 
conèixer-la bé, ja que constitueix la pedra angular de la cirurgia científi- 
ca. Sense aquest principi no coneixereu els principis del vostre art". 

Antoni de Gimbernat, nascut a Cambrils el 1734 i mort el 1816, 
desenvolupà la seva activitat com a cirurgià en ple període de la il:- 
lustració europea i de la medicina d'aquesta època, en la qual comença 
a concedir-se gran rellevància a l'observació directa, amb una progres- 
siva pèrdua del respecte reverencial i acrític a les opinions dogmàtiques 
tradicionals. 

Gimbernat, cirurgià il'lustrat, va tenir com a contemporanis els ho- 
mes de l'enciclopèdia francesa, com ara Diderot i D'Alembert, i filòsofs 
i pensadors com ara Voltaire, Rousseau, Rant, Fichte, Hegel i David 
Hume, entre d'altres. Dels cirurgians europeus que va conèixer 
Gimbernat, destaquen Louis, Desault i Chopart a França, i Percival 
Pott i John Hunter a Anglaterra. 

Si analitzem la peripècia quirúrgica d'Antoni de Gimbernat amb el 
mètode que se sol utilitzar en els concursos del nostre temps —diguem 
que més formalment que realment—, i distingim entre les tasques 
assistencials, docents i investigadores, comprovarem que en la seva ac- 
tivitat van predominar les dues últimes facetes, la docent i la investiga- 
dora. La seva labor assistencial va ser molt curta —com ho era en la 
majoria dels cirurgians del seu temps—, sobretot a causa de l'absorbent 
tasca que va complir per encàrrec reial, la d'organitzar l'ensenyament i 
la pràctica de la cirurgia espanyola. 

l Entrenat quirúrgicament a Londres, juntament amb els famosos cirurgians VV. Cheselden i Percival 


Pott, l'interès per la naturalesa, a tots els nivells, el va portar a estudiar, durant una estada a l'Alentejo 
portuguès, com a cirurgià de l'armada britànica, la seva estructura geològica i els seus fòssils. 


-- Antoni de Gimbernat 13 


Després de prendre possessió de la plaça de cirurgià major de l'Hos- 
pital de la Santa Creu de Barcelona, a l'edat de 31 anys, després de 
complicades lluites administratives, i havent operat ja amb el seu pro- 
cediment personal els dos famosos casos d'hèrnia crural entre els anys 
17721 1773, Gimbernat se'n va anar, l'any 1774, a realitzar, com a co- 
missionat regi, un llarg viatge per Europa: quatre anys repartits entre 
París, Londres, Edimburg i Amsterdam. 

Va ser en el viatge a Londres on va tenir lloc la trobada amb John 
Hunter" i la demostració pública de l'estructura anatòmica de la regió 
crural que, des de llavors, porta el nom de //igament de Gimbernat: "per- 
què quan vaig ser oient seu a Londres (...J) —escriu Gimbernat — li 
vaig explicar el seu nou mètode per operar l'hèrnia crurall acabada la 
lliçó en què cs tractava d'aquesta hèrnia, i li vaig demostrar amb clare- 
dat davant d'ell i d'alguns dels seus deixebles, en la mateixa peça seca i 
ben preparada d'una hèrnia crural, sobre la qual acabava de fer una 
demostració exacta amb sàvies reflexions pràctiques. La meva satisfac- 
ció Va ser gran en veure que, acabada la meva demostració, el mateix 
Hunter va respondre: You are right, Sir, i va afegir: Jo ho faré públic 
en les meves lliçons i ho practicaré així quan se'm presenti l'ocasió d'ope- 
rar sobre el viu..." 

En tornar del periple europeu, Gimbernat es va dedicar gairebé ex- 
clusivament a la fundació del Real Colegio de Cirugía de San Carlos a 
Madrid i a tractar de dirigir, des de la seva posició influent a la cort 
(cirurgià de cambra el 1789 i primer cirurgià de cambra de Carles IV el 
1802), l'organització de la cirurgia en el nostre país. El títol de la disser- 
tació que va iniciar oficialment, després de vicissituds complexes, les 
activitats del Real Colegio de San Carlos, l'any 1787, va ser "Sobre el 
recte ús de les sutures i l'abús que se'n fa". L'any segúent, el 9 d'octubre 
de 1788, Gimbernat va llegir al Real Colegio de San Carlos la disserta- 
ció titulada "Nou mètode d'operar en l'hèrnia crural". 


2 Per la data de la trobada amb Hunter, aquesta es devia produir a l'antiga localització de la seva Escola 
d'Anatomia, abans del seu trasllat a Leicester Fields, l'actual Leicester Square. 


i Nuevo método de operar en la bernia crural (Madrid, 1793). 

Tretze anys més tard, concretament el 1800, The Company of 
Surgeons de Londres," a la qual pertanyia John Hunter, es va convertir 
en el que avui continua sent, en una combinació exemplar de tradició i 
modernitat, el Royal College of Surgeons d'Anglaterra. 

Tot aquest esforç enorme d'organització de l'ensenyament de la ci- 
rurgia a Espanya va tenir un final trist per a Gimbernat i per a la cirur- 
gia espanyola, després del retorn de Ferran VI i la consegúent regressió 
absolutista. Quines podrien ser les conclusions derivades de l'obra duta 
a terme per Gimbernat, esbossada molt breument2 

Al meu entendre són les segúents: 

1. Gimbernat va ser un veritable cirurgià anatòmic i, com a investi- 
gador de l'anatomia, fou un cirurgià científic a l'alçada del seu temps, ja 
que coneixia amb precisió, per la seva pròpia tasca investigadora, la mor- 
fologia de l'objecte de la seva atenció. "El cos humà —va escriure 
Gimbernat— és el llibre natural del qual no m'he apartat gens, i sempre 
el preferiré a qualsevol altre, encara que sigui més aclaridor, i d'aquests 
seguiré aquell que menys s'allunyi d'aquest llibre". 

D'aquesta manera, en descriure l'anatomia de la regió crural, criticà 
la descripció incorrecta del cirurgià francès Leblanc, com a fonament 
fals de la dilatació proposada per aquest en el tractament de l'hèrnia 
crural estrangulada: "Aquesta imperfecta descripció de l'arc crural — 
escriu Gimbernat— ens denota la falta de coneixement anatòmic que 
hi ha d'aquesta part". 

Dissector minuciós, la seva exigència i dedicació el van conduir a la 
descripció del lligament universalment conegut amb el seu nom. 

2. La seva projecció àmpliament europea, i més concretament brità- 
nica, Va ser una novetat pionera i transcendent, tot i que efímera, per al 
desenvolupament històric de la cirurgia espanyola, i és un dels primers 
signes del que ha estat una de les constants de la medicina i la cirurgia 
a Catalunya. 

Després de les llargues estades a França, Anglaterra, Escòcia i Ho- 
landa, va conèixer personalment les figures quirúrgiques del seu temps, 
intercanvià coneixements i es documentà sobre l'organització dels es- 


$ Nascuda de la separació, el 1745, de The Company of Barber-Surgeons. 

tudis quirúrgics. No obstant això, aquesta obertura europea, de la qual 
Gimbernat va ser precursor, va ser oblidada, amb algunes excepcions, 
per la cirurgia acadèmica espanyola, fins que ha estat recuperada per les 
últimes generacions de cirurgians. 

3. La seva formació europea i l'esperit il'lustrat del qual està imbuit, 
el van convertir en l'home idoni per a la posada en marxa del Real 
Colegio de Cirugía de San Carlos, l'intent més seriós, després de les 
fundacions dels reials col'legis de Cadis i de Barcelona, d'imposar un 
mètode disciplinat en l'ensenyament de la cirurgia. Aquest intent va 
topar amb la resistència de la medicina universitària del seu temps, te- 
òrica i retòrica, que va veure envait l'àmbit de les seves competències. 

4. Les seves publicacions no van ser gaire abundants, tal com escriu 
en el seu Nuevo método de operar en la hernia crural ("sento que per raó 
dels meus viatges no hagi pogut acumular un major nombre d'observa- 
cions"), però precisament aquesta publicació és un model en la seva 
estructura 1 en el seu llenguatge. 

5. L'obra d'Antoni de Gimbernat ha representat històricament l'intent 
d'aplicar un nou model d'organització en la cirurgia espanyola, i és el 
primer senyal del paper protagonista de Catalunya en aquesta cirurgia, 
perquè ha assumit un sentit pràctic en contínua dialèctica amb la teoria, 
l'exigència d'una organització disciplinada del seu ensenyament i, especi- 
alment, la necessitat de la seva projecció més enllà de les nostres fronteres, 
i ha sobrepassat la barrera del rígid protectorat quirúrgic francès, fins a 
entrar en contacte amb la figura de John Hunter i la cirurgia britànica. 


La relació entre Joseph Lister (1827-1912) 
i Salvador Cardenal (1852-1927) 


La segona relació paradigmàtica entre la cirurgia britànica i la ci- 
rurgia catalana és la de Joseph Lister i Salvador Cardenal, el qual va 
ser una figura fonamental de la cirurgia espanyola en el primer quart 
del segle XX i l'introductor més il'lustre del mètode antisèptic de Lister 
a Espanya. 

La introducció i el desenvolupament, en la cirurgia de final del segle 
XIX, dels conceptes i dels mètodes pràctics inclosos dins dels termes 


-— Joseph Lister 1/ 


d'antisèpsia i, tot seguit, d'asèpsia, tots dos íntimament relacionats, va 
produir un canvi radical en el pensament quirúrgic, una veritable revo- 
lució, el qual, juntament amb el descobriment de l'anestèsia, va fer pos- 
sible una progressió molt ràpida cap a la cirurgia moderna. 

Amb el mètode antisèptic, la supuració i la podridura de les ferides, 
de presència molt frequent i deletèria per a la mateixa ferida i per a la 
vida del pacient, amb complicacions quirúrgiques gravíssimes llavors 
justificades per la tesi d'una generació espontània, van començar a en- 
tendre's com si fossin causades per la invasió no detectable de microor- 
ganismes estranys. Els conceptes de contaminació i d'infecció van substi- 
tuir la mítica generació espontània. 

"Si no és l'aire, sinó alguna cosa continguda en l'aire el que estimula 
la putrefacció, en què consisteix llavors l'essència del malP", es pregun- 
tava el cirurgià anglès VV. Mac Cormacè, en una sessió científica cele- 
brada a Londres, amb l'assistència:del mateix J. Lister. 

La ruptura del paradigma dominant —el de la generació espontà- 
nia— s'havia iniciat amb les observacions lúcides i desateses sobre l'ano- 
menada /eGre puerperal d'1. P. Semmelvveis. Però va caldre esperar que 
es produís la conjunció afortunada entre els treballs de Louis Pasteur 
(1822-1895) sobre els processos de la fermentació alcohòlica i làctica 
(1857) i sobre l'existència de microorganismes responsables d'aquests 
processos, i els d'un cirurgià anglès, Josep Lister (1827-1912), perquè 
s'obrís una època nova en la història de la cirurgia: l'era postlisteriana. 

L'extraordinària trajectòria quirúrgica de Josep Lister és ben cone- 
guda: nascut a la rodalia de Londres el 1827, era ja /e//ozu del Royal 
College of Surgeons d'Anglaterra el 1852 i professor de cirurgia a 
Glasgovv el 1859. Després de la publicació a la revista Lancet (1867), la 
ciutat de Glasgovv es va convertir en la meta dels viatges iniciàtics d'al- 
guns cirurgians europeus, entre ells Lucas Championere, autor d'una 
Cirugia antisèptica, traduida al castellà el 18775 Professor de cirurgia a 
Edimburg el 1869, com a successor del seu sogre, el famós cirurgià 
Syme, va culminar el seu recorregut universitari com a professor de 
cirurgia clínica al Ring's College Hospital de Londres. 


$ Cirugía antiséptica: principios, modos de aplicarla y resultados de las curas de Lister. Madrid: Imprenta 
Central, 1877. Traduida al castellà per Pedro Vélez i Ricardo Martínez Esteban. 

Salvador Cardenal va néixer a València l'any 1852 i va morir a Barcelona 
l'any 1928. Es va llicenciar a la Facultat de Medicina de Barcelona el 
1875, any en què començà a estendre's lentament —i amb moltes reticèn- 
cies— l'aplicació del mètode listerià a la cirurgia, i any també en què 
Cardenal realitzà el seu primer llarg viatge europeu. En aquest viatge com- 
provà, de primera mà, l'aplicació pràctica que figures quirúrgiques de l'èpo- 
ca feien del mètode de Lister: Schròder (Berlín), Nussbaum (Munic), 
Thiersch (Leipzig), Pean (París), Esmarch (Riel), Jouillard (Ginebra), 
Vollmann (Halle), Billroth (Viena), Bardeleben i Schede (Berlín). 

L'any 1877 Cardenal presentà a Madrid, tal com llavors era precep- 
tiu, la seva tesi doctoral. Durant el curs acadèmic 1878-79, a l'Acadè- 
mia i Laboratori de Ciències Mèdiques de Catalunya, Cardenal pro- 
nuncià una sèrie de conferències titulades "Lliçons pràctiques sobre el 
tractament quirúrgic de les ferides i sobre l'aplicació del mètode anti- 
sèptic en cirurgia". 

A la sessió pública inaugural del curs 1879-80 de la citada Acadè- 
mia, Salvador Cardenal va llegir el discurs de reglament, el títol del 
qual va ser "Progresos de la cirurgía en el presente siglo", un balanç 
brillant de la cirurgia en el segle que s'estava acabant. 

L'any 1880 era preparador anatòmic, per oposició, de la Facultat de 
Medicina de Barcelona, precisament com a ajudant del professor José 
de Letamends, llavors catedràtic d'anatomia, i va publicar la Guía prdcfica 
para la cura antiséptica de las heridas. 

El 1881 es va inaugurar l'Hospital de Nostra Senyora del Sagrat 
Cor, i Salvador Cardenal es va fer càrrec del servei de cirurgia. 

El 1883 va fer un nou viatge europeu des de Lió i Brussel'les fins a 
Londres, on es va trobar per primera vegada amb Lister al Ring's College 
Hospital. En aquesta visita el gran cirurgià francès Hartmann acompa- 
nyà Cardenal. 

El 1886 Cardenal publicà el seu esplèndid Manual de Cirugta 
dAntiséptica. 

El 1890 fou elegit membre d'honor del Royal College of Surgeons 
d'Anglaterra, reconeixement extraordinari als seus mèrits com a cirur- 
già científic i gairebé insòlit per a la cirurgia espanyola. 

El 1918 va ser nomenat catedràtic honorari de Cirurgia de la Facul- 
tat de Medicina de la Universitat de Barcelona. 

Aquesta biografia de Salvador Cardenal és suficient, al meu enten- 
dre, per considerar-lo com el cirurgià espanyol més important en la 
transició del segle XIX al XX i, evidentment, del primer quart del segle 
XX, opinió que ja van sostenir Manuel Corachan i Joaquim Trias. 

Intentaré condensar, amb brevetat, les característiques fonamentals 
que distingeixen, al meu entendre, la personalitat de Salvador Cardenal. 

1. Pren consciència de l'aillament espanyol 

"Cardenal, com Cajal" —va escriure Joaquim Trias l'any 1928—, va 
comprendre que l'endarreriment (científic) depenia de l'aillament en 
què vivia el nostre país i per solucionar-ho es va afanyar a fer servir els 
dos únics recursos que poden donar resultats en aquests casos: trencar 
aquest aillament per mitjà del viatge d'estudis i el coneixement d'idio- 
mes estrangers (parlava anglès, alemany, francès, italià i llegia rus), per 
poder-se incorporar sense necessitat d'intermediaris, sempre infidels i 
retardats, al moviment científic de l'època". Els nostres intermediaris 
eren els cirurgians francesos. 

2. Viatger científic de llarg recorregut 

Per trencar la barrera dels nostres veins, i "no trobant a França el 
progrés que anhelava conèixer, passa a Suissa i Alemanya" (J. Trias i 
Pujol), Cardenal es va decidir a "emprendre un llarg viatge i visitar de- 
tingudament les principals clíniques de l'estranger (...J on l'acumulació 
de traumatismes permet en poc temps, gràcies a l'enormitat del materi- 
al clínic (...J". 

3. Postura crítica davant l'aclaparador proteccionisme francès exercit 
sobre la medicina espanyola 

Cardenal denuncià "el mal costum de no acceptar sinó el que ve de 
França". És veritat que "en començar aquest segle —escriu Salvador 
Cardenal—, l'escola francesa de cirurgia constituia el focus lluminós 
d'on partia l'impuls als altres paisos ( Boyer, Delpech, Dupuytren, Larrey) 


(...j. La tècnica operatòria va avançar entre aquells grans cirurgians més 


$ Amb qui va codirigir la Revista Espariola de Medicina y Cirugía, que va començar a publicar-se l'any 
1918. 

que la doctrina (...j) Operar de pressa, aviat i bé (ZuZ0, cito ef iucunde)". 

En aquesta línia crítica, a final del segle xix, Billroth va escriure, a la 
introducció de la seva Pa/o/ogía Quirúrgica General. "Científicament 
parlant des del punt de vista de la cirurgia, i també de la medicina, es 
pot dir que Anglaterra avui està per davant dels altres paisos. Des de 
Hunter, la cirurgia anglesa ha conservat un caràcter grandiós fins als 
nostres dies". 

Irònic amb el xovinisme francès, Cardenal escriu: "Com era possible 
que Lister, Thiersch o Bardeleben, (és a dir) un geni quirúrgic no fran- 
cès (si és que poden existir), fessin alguna cosa bona que no fos copiada 
o plagiada d'aquest país privilegiat i únic capaç d'originalitatx" 

"És deplorable, atès el sistema amb què jutgen les questions científi- 
ques els nostres veins, que els espanyols haguem adquirit el costum de 
creure'ls de bona fe i que cometem, d'aquesta manera, molts errors, que 
evitaríem sens dubte si anéssim a buscar tot el que és bo a la seva veri- 
table font." 

I és que, tal com sostenia J. Trias i Pujol el 1928, en una sessió necro- 
lògica de la Reial Acadèmia de Medicina dedicada a Cardenal, "tret 
d'alguna excepció honrosa, a Espanya no es troben, en la bibliografia de 
l'època, més que adaptacions retardades d'autors francesos, no sempre 
ben interpretades ni del tot ben escollides. Tot això adornat amb litera- 
tura ampul'losa i florida que, per bé que sembrava la confusió, dissimu- 
lava la vacuitat del contingut". 

Un exemple destacat de la posició xovinista dels cirurgians francesos 
respecte a la resta de la bibliografia europea es troba en el pròleg d'A. 
Verneuil a la versió francesa de la Pa/o/ogía Quirúrgica General, de T. Billroth, 
publicada l'any 1874: "Abondament fournis de livres, comme nous le 
sommes en France, nous pourrions nous croire dispensés de recourir à la 
littérature elementaire venue de l'étranger, et, fiers de notre fécondité, en 
rien demander au delà de nos frontières: ce serait là une erreur fàcheuse 
L...) Certes, l'oeuvre n'est point 4 l'abri de toute critique (...j Je le 
reprocherais soutout l'oubli presque absolu de nos travaux français". 

4. Profund coneixedor de la patologia quirúrgica en la línia iniciada 
per T. Biliroth 

Tal com recordava Manuel Corachan en la citada sessió necrològica 
de la Reial Acadèmia de l'any 1928, "en la biblioteca de Cardenal, l'obra 
clàssica de T. Billroth —la Parologia Quirúrgica Genera/l— constitueix 
un exemple magnífic de la seva intensa labor len aquest camp), ja que 
tota ella es troba plena d'anotacions". 

Convençut que només "l'aplicació rigorosa de l'anàlisi i la utilització 
de totes les ciències mèdiques i les auxiliars per a l'estudi de les afecci- 
ons locals pot aconseguir la creació d'una veritable patologia quirúrgi- 
ca", Cardenal, com Billroth, s'ocupà, en el seu llibre sobre la cirurgia 
antisèptica, de la "teoria de la producció de les ferides i del procés íntim 
de curació de les ferides". "La ferida —escriu Cardenal— no exigeix per 
a la seva curació sinó que es compleixi estrictament el gran principi 
establert per Lister:'to be let alone', és a dir, que se la deixi solai tranquil'la 
(...J. Aquest principi ha d'elevar-se fins als seus últims extrems (...J. 
Haurà d'evitar-se del tot que un agent estrany (...) pugui exercir la seva 
acció perjudicial sobre la part lesionada (...J. En l'aire atmosfèric és on 
es troben els més terribles pels seus efectes locals i generals". 

5. Empirisme anglosaxó davant el discurs cartesià francès 

Epistemològicament, Cardenal és un empíric declarat quan escriu: 
"L'observació imparcial dels fets pels quals sento especial predilecció 
des del principi de la meva carrera", postura que assumeix clarament 
quan escull una cita del filòsof escocès Loche per a l'inici d'un treball 
publicat a la Revista Esparola de Medicina y Cirugía el 1918, sobre indi- 
cacions de la colecistotomia: "L'únic camí per arribar a la possessió de la 
veritat és el que porta a comprovar, per si mateix, l'exactitud dels fets i 
de les coses, per comptes de limitar-nos a acceptar-los tal com els altres 
ens han ensenyat a creure que són". 

6. Busca la comprovació de les teories i, quan és necessari, tracta de 
trobar una resposta en l'experimentació 

"En questions de pràctica —escriu Cardenal— no n'hi ha prou de 
llegir per a poder ensenyar: i per això, si és precís, investiga. D'aquesta 
manera, quan explica les ferides del cap per arma de foc, fa referència a 
treballs experimentals que havia realitzat, amb trets sobre cranis, en un 
suburbi del Poblenou, a la perifèria de Barcelona. 

7. Esperit crític i rigorós en el llenguatge i en l'estructura de les seves 
conferències i dels seus escrits, que són modèlics 

Es lamenta que "no existís en el nostre país algú que s'encarregués de 
donar a conèixer, d'una manera exacta i precisa, els avantatges incom- 
parables del mètode antisèptic en cirurgia". 

8. Cardenal com a cirurgià modern en el seu temps 

El procés mitjançant el qual Cardenal introduí el mètode antisèptic 
de Lister en la seva pràctica quirúrgica és totalment modern, en contra- 
posició a la postura d'altres cirurgians espanyols, als quals també arri- 
ben les notícies sobre Lister i el seu mètode antisèptic. 

Cardenal tractà de procurar-se la millor evidència possible sobre el 
mètode de Lister i per això viatjà per observar, de primera mà, la pràc- 
tica del mètode antisèptic ( Voltmann, Nussbaum i altres). Mitjançant 
la recerca de la millor evidència, el que es procura és estar tan a prop de 
la veritat com sigui possible, que en medicina és senzillament la millor 
utilitat demostrada per al pacient. 

Cardenal practicà, doncs, una medicina basada en l'evidència, fins a 
extrems insospitats en el seu temps històric, en el qual dificultosament 
es desenvolupa i s'estén la informació. Va visitar Lister a Londres —la 
font dels coneixements sobre l'antisèpsia— i, al cap de dos anys de la 
primera visita, com que continuà tenint problemes d'aplicació del mè- 
tode, el visità per segona vegada. 

Cardenal va practicar, dins de les seves possibilitats, una cirurgia de 
fonaments científics, en el millor sentit dels ensenyaments pioners de 
John Hunter, a qui admirava, i de T. Billroth. 

Cardenal va descriure el mètode de l'antisèpsia de les ferides després 
d'analitzar acuradament, en uns capítols magistrals, el que llavors es 
coneixia del procés de curació de les ferides, i va treballar, juntament 
amb Ferran, en la bacteriologia de les ferides. Cardenal és, sens dubte, 
un model de cirurgià científic. 

Per aquestes raons és lamentable que el que al seu dia va ser el Premi 
Cardenal de la Societat Catalana de Cirurgia perdés aquesta denomi- 
nació que tant honrava la societat i qui el rebia, i fos substituit per una 
denominació impersonal i circumstancial. Seria una bona idea i una re- 

paració històrica que aquest premi tornés a recuperar la denominació 
inicial. 

Cardenal va practicar, també, l'ensenyament continuat, quan va tractar 
de millorar fins al nivell màxim la seva competència quirúrgica. El viat- 
ge cibernètic actual a la recerca d'evidències va ser, per a Cardenal, un 
viatge continuat, físicament esgotador, per la majoria de les rellevants 
clíniques quirúrgiques europees. 

La seva filosofia de la cirurgia és moderna, també, en la mesura que 
comprèn la necessitat de la integració —en relació amb el pacient i la 
seva curació— de les possibilitats terapèutiques quirúrgiques amb les 
possibilitats mèdiques. El paper de la cirurgia no és competitiu respecte 
la medicina, sinó una complementarietat compartida. 

Aquesta idea moderna envers el paper de la cirurgia la va expressar 
Cardenal, lluidament i brillantment, en la introducció de la seva po- 
nència al XIV Congrés Internacional de Medicina, celebrat a Madrid 
l'any 1908, titulada "Indicaciones de la intervención quirúrgica en las 
afecciones del estómago". Cardenal escriu: "La intervenció quirúrgica 
en tota malaltia que no sigui d'origen i de naturalesa purament mecàni- 
ca (fractura, ferida, estrangulació, etc.) no pot representar més que un 
període de transició, en el qual la manca o l'escassetat d'altres mitjans fa 
bo el recurs fisicomecànic de l'exèresi, que disminueix o suprimeix una 
part de l'organisme o un òrgan sencer, perquè no pot restituir el seu 
estat normal o sa". 

Tant Antoni de Gimbernat com Salvador Cardenal, dues figures pa- 
radigmàtiques que van iniciar la projecció britànica de la cirurgia cata- 
lana i espanyola, sempre van buscar l'excel-lència en la seva professió de 
cirurgià. 

Aquest ha de ser sempre, com a corol'lari de la nostra reflexió, l'ob- 
jectiu de la Societat Catalana de Cirurgia, en una època on s'incremen- 
ta l'espessor de la mediocritat autocomplaent. L'objectiu és l'excel-lència, 
que per ser assolida exigeix allunyar-se tant de la retòrica vàcua com del 
llenguatge quirúrgic pedestre, predicar el rigor científic i l'exigència 
metodològica aplicats en l'adquisició i en la creació dels coneixements i 
de les habilitats tècniques, i cultivar, dins de la nostra Societat Catalana 

de Cirurgia, tan lligada a aquestes dues figures exemplars, l'ambient 
propici perquè els seus membres desenvolupin les actituds correctes, de 
les quals tant Hunter i Gimbernat com Lister i Cardenal són figures 
exemplars. Í cal no oblidar que el nucli d'aquestes actituds s'ha d'assen- 
tar, finalment, en la relació cirurgià-pacient, entesa com un pacte de 
confiança. 

